Fortran
Fortran [ing . for (mula)tran (slation) — formulalar tarjimasi] — EHM (kompyuter) yordamida ilmiy-texnikaviy masalalarni yechish algoritmini bayon qilish uchun qoʻllaniladigan dasturlash tili. U 1954 — 1957 yillar mobaynida Jon Bekus rahbarligida IBM firmasida yaratilgan eng birinchi yuqori sathli kompilyatorli programmalash tilidir. Fortrangacha barcha kompyuter programmalari mashina kodlarida yoki belgili assemblerlarda yozilar edi. Mana 60 yildan ortiq vaqt mobaynida Fortran fan va injenerlik sohalaridagi hisoblashlarni bajarishda keng qoʻllaniladi. Bu vaqt mobaynida ilmiy va injenerlik sohasidagi murakkab muammolarni hal qilish uchun Fortranda oʻta koʻp miqdorda tayyor programmalar bibliotekalari yaratildi. Masalan, BLAS, LAPACK, LINPACK, EISPACK, MINPACK, ARPACK, IMSL, NAG va boshqalar. Fortran kompilyatori ishlamaydigan birorta operatsion tizim yoki protsessor mavjud emas. Boshlanishida Fortran IBM kompaniyasining korporativ standartlari miqyosida rivojlantirildi. Ular Fortran II va Fortran IV nomlari bilan maʼlum. Keyinchalik u Amerika milliy standartlar instituti (ANSI) va halqaro standartlashtirish tashkiloti (ISO) miqyosida qaraladigan boʻldi. ANSI da Fortranni standartlashtirishga javobgar X3J3 texnik qoʻmita tashkil qilingan. ISO/IEC JTC1/SC22/WG5 (qisqacha WG5) halqaro kuzatuvchilar guruhi Fortranni ISO miqyosida standartlashtirishni boshqaradi. Turli standartlarga mansub Fortranlar orasidagi moslik X3J3 qoʻmita faoliyati orqali taʼminlanadi. Unga koʻra programmalash tilining eskirgan xususiyatlari avvaldan eʼlon qilingan vaqt oʻtgachgina olib tashlanadi (qoida boʻyicha 10 yildan kam boʻlmagan vaqt mobaynida). IBM firmasining korporativ standartiga asoslanib 1966 yilda birinchi halqaro standart Fortran 66 yaratildi, undan keyin protsedurali va tarkibli programmalashga imkon beruvchi Fortran 77 (1978 yil) va obʼektlarga yoʻnaltirilgan programmalarni yozishga imkon beruvchi Fortran 90 (1991 yil) paydo boʻldi. 1997-yilda qabul qilingan Fortran 95 standarti Fortran 90 ning toʻgʻrilangan va yaxshilangan variantidir. Keyinchalik yaratilgan Fortran 2003 (2004-yil) va Fortran 2008 standartlarida obyektga yoʻnaltirilgan programmalash imkoniyatlarini kengaytirish, parallel hisoblashlar uchun qurollarni (co-array) tilni ichki xususiyatlari sifatida aniqlashga va tilni operatsion tizim bilan oʻzaro taʼsirlashishini qulaylashtirishga harakat qilingan.